Kliimaministeerium	
	
 	<reg_kpv> nr 1-12/<regist_nr> - <jrk_nr>	

	

	
Sotsiaalse kliimafondi renoveerimistoetus vähekindlustatud leibkondadele

	
Austatud härra taristuminister Kuldar Leis	

Euroopa Liit on kokku leppinud, et vähekindlustatud leibkondadele nähakse ette meetmed, mis vähendavad energiavaesust ning toetavad kliimaeesmärkide sotsiaalselt õiglast saavutamist. Sellega seonduvalt teen ettepaneku luua vähekindlustatud leibkondadele sihitud toetus, et hoogustada kortermajade tervikrenoveerimist.
Tallinnas asub enamik Eesti korterelamutest, mistõttu on pealinnas elluviidavatel renoveerimis- ja energiatõhususe suurendamise meetmetel strateegiline mõju kogu riigi energiapoliitika ja kliimaeesmärkide saavutamisele.
Riiklike toetusmeetmete olemasolust hoolimata on Tallinnas renoveerimine seni edenenud aeglaselt ning hoonete uuendamine on toimunud piirkonniti ebaühtlaselt. Hetkeseisuga on renoveeritud umbes 5 protsenti Tallinnas renoveerimist vajavatest korterelamutest.
Loomulikult on juurpõhjuseks riiklike toetusmeetmete väike maht, ent viimase taotlusvooru puhul, kus oli eraldi „tasku“ suurtele kortermajadele, millest suur osa asub Tallinnas, ei ole tulnud ühtegi taotlust pealinnast. Põhjusena näeme, et eriti suurtel korteriühistutel on raske saada kõiki oma elanikke renoveerimisotsust tegema, kuna eakatel ja madalama sissetulekuga leibkondadel on piiratud rahalised võimalused. Samal ajal on just need leibkonnad kõige haavatavamad energiakulude tõusu suhtes.
Sellest tulenevalt teeme ettepaneku luua Eesti sotsiaalkava määruse meetme raames täiendav, leibkondadele suunatud vajaduspõhine renoveerimistoetus, millega vabastatakse eakad ning vähekindlustatud pered renoveerimisega seotud kuludest. Toetus võiks käia kohaliku omavalitsuse kaudu, kes arveldaks jooksvalt korteriühistute või krediidiasutustega, hüvitades sihtrühma kuuluvate leibkondade renoveerimiskomponendi igakuisetest kommunaalmaksetest.
Haavatavale sihtrühmale suunatav toetus aitab vältida energiavaesust, vähendada hoonete kasvuhoonegaaside heidet ning suurendada Tallinna korterelamute renoveerimistempot olulisel määral.
Palun teil analüüsida seda ettepanekut. Tallinna linn on valmis arutama vastava toetusskeemi detaile ning osalema aktiivselt selle piloteerimises.

	
Lugupidamisega	

	
	
(allkirjastatud digitaalselt)	
Jevgeni Ossinovski	
linnapea

	

	

Tatjana-Elis Korobeinik
6404120 tatjana-elis.korobeinik@tallinnlv.ee